text: Tævede mand med baseball-køller
  13 november 2014 kl. 17.56
  To mænd vil fredag blive fremstillet i grundlovsforhør i retten i Sønderborg sigtet for grov vold. Overfaldt mand med baseball-køller.
  Ved ni-tiden torsdag morgen fik politiet anmeldelse om, at de to mænd på 28 og 37 år var trængt ind til en 58-årig mand, som bor i Rødekro-området.
  Her har de slået offeret med medbragte aluminiumskøller ? både i hovedet og på kroppen. Derefter løb de ud til en ventende bil med en 22-årig kvinde ved rattet og kørte fra stedet.
  En patrulje fra Syd- og Sønderjyllands Politi fik stoppet bilen i Rødekro og anholdt de tre. Kvinden er afhørt og løsladt, men fortsat sigtet, mens de to mænd vil blive fremstillet i grundlovsforhør fredag.
  Offeret, den 58-årige mand, er indlagt med kvæstelser på sygehuset i Aabenraa. Han er dog ikke i livsfare.
  Da anklagemyndigheden muligvis vil anmode om lukkede døre ved retsmødet, kan Syd- og Sønderjyllands Politi i øjeblikket ikke oplyse yderligere detaljer i sagen.
  
  